b'\n_START_ARTICLE_\nDan Ioan Popescu\n_START_SECTION_\nOrigini \xc8\x99i educa\xc8\x9bie\n_START_PARAGRAPH_\nCopil\xc4\x83ria \xc8\x99i adolescen\xc8\x9ba \xc8\x99i le-a petrecut \xc3\xaen ora\xc8\x99ul natal, studiind la \xc8\x98coala General\xc4\x83 num\xc4\x83rul 8 \xc8\x99i apoi la \xc8\x98coala General\xc4\x83 num\xc4\x83rul 11. Din clasa a cincea a studiat la Liceul  \xe2\x80\x9eMihai Viteazul\xe2\x80\x9d. \xc3\x8entre anii 1966 \xc8\x99i 1971 urmeaz\xc4\x83 cursurile Institutului Politehnic  Bucure\xc8\x99ti - Facultatea de Chimie Industrial\xc4\x83. \xc3\x8en anul 1981 ob\xc8\x9bine titlul de Doctor \xc3\xaen \xc8\x98tiin\xc8\x9be Chimice cu teza de doctorat Cloruri de fosfonitril. _NEWLINE_\xc3\x8en perioada de preg\xc4\x83tire a tezei de doctorat, urmeaz\xc4\x83 \xc8\x99i cursurile Universit\xc4\x83\xc8\x9bii Politice \xc8\x99i de Conducere din Bucure\xc8\x99ti (1977-1980). \xc3\x8entre 1985 \xc8\x99i 1989 \xc3\xae\xc8\x99i continu\xc4\x83 studiile la Academia \xe2\x80\x9e\xc8\x98tefan Gheorghiu\xe2\x80\x9d.\n_START_SECTION_\nBrevete de inven\xc8\x9bie\n_START_PARAGRAPH_\nEste inventatorul adezivului lavabil pentru industria textil\xc4\x83, a compozi\xc8\x9biei pentru sp\xc4\x83larea l\xc3\xa2nii brute \xc8\x99i a procedeului pentru tratarea fibrelor de viscoz\xc4\x83, respectiv de poliamid\xc4\x83.\n_START_SECTION_\nActivitate profesional\xc4\x83\n_START_PARAGRAPH_\nDup\xc4\x83 absolvirea facult\xc4\x83\xc8\x9bii, r\xc4\x83m\xc3\xa2ne pentru doi ani \xc3\xaen jude\xc8\x9bul Prahova, mai \xc3\xaent\xc3\xa2i ca inginer \xc3\xaen cadrul Companiei de Produc\xc8\x9bie \xe2\x80\x93 Valea C\xc4\x83lug\xc4\x83reasc\xc4\x83 (1971 - 1972), apoi inginer \xc3\xaen cadrul Institutului de Cercet\xc4\x83ri \xc8\x99i Proiect\xc4\x83ri \xc3\xaen Rafin\xc4\x83rie \xc8\x99i Petrochimie \xe2\x80\x93 Ploie\xc8\x99ti (1972 - 1973). _NEWLINE_\xc3\x8en 1973 devine Cercet\xc4\x83tor \xc8\x99tiin\xc8\x9bific  \xc8\x99i \xc8\x98ef al Laboratorului \xe2\x80\x9eSinteze produse chimice\xe2\x80\x9d \xc3\xaen cadrul Institutului de Cercet\xc4\x83ri Textile \xe2\x80\x93 Bucure\xc8\x99ti._NEWLINE_\xc3\x8entre 1990 \xc8\x99i 1993 ocup\xc4\x83 func\xc8\x9bia de Director General al Institutului de Cercet\xc4\x83ri Textile \xe2\x80\x93 Bucure\xc8\x99ti \xc8\x99i apoi aceea de Secretar de Stat \xc3\xaen cadrul Ministerului Industriei  (1994 - 1995). _NEWLINE_\xc3\x8en 1996, preia func\xc8\x9bia de Ministru al Comer\xc8\x9bului. _NEWLINE_\xc3\x8en perioada \xc3\xaen care partidul s\xc4\x83u (PDSR \xc8\x99i, ulterior PSD) se afl\xc4\x83 \xc3\xaen opozi\xc8\x9bie, 1996-2000, este deputat \xc8\x99i Pre\xc8\x99edinte al Comisiei de Industrii \xc8\x99i Servicii \xc3\xaen Camera Deputa\xc8\x9bilor. _NEWLINE_Ocup\xc4\x83 \xc3\xaentre anii 2000 - 2004 pozi\xc8\x9biile de Ministru al Industriei \xc8\x99i Resurselor, Ministru de Stat \xc8\x99i Ministru al Economiei \xc8\x99i Comer\xc8\x9bului._NEWLINE_\xc3\x8en perioada 2005 - 2006 revine \xc3\xaen func\xc8\x9bia de Pre\xc8\x99edinte al Comisiei de Industrii \xc8\x99i Servicii din Camera Deputa\xc8\x9bilor, \xc3\xaencheindu-\xc8\x99i mandatul de deputat al Alian\xc8\x9bei PSD+PC \xc3\xaen 2008.\n_START_SECTION_\nActivitate politic\xc4\x83\n_START_PARAGRAPH_\n\xc3\x8en perioada 1991 - 1993 Dan Ioan Popescu se afl\xc4\x83 \xc3\xaentre fondatorii Partidului Republican \xc8\x99i ocup\xc4\x83 func\xc8\x9bia de Prim-Vicepre\xc8\x99edinte al acestui partid timp de doi ani \xe2\x80\x93 1991-1993. Partidul Republican fuzioneaz\xc4\x83 \xc3\xaen 1993 cu Partidul Democra\xc8\x9biei Sociale din Rom\xc3\xa2nia, al c\xc4\x83rui lider era pre\xc8\x99edintele \xc3\xaen exerci\xc8\x9biu, Ion Iliescu. _NEWLINE_\xc3\x8entre 1995 \xc8\x99i 2004, devine Vicepre\xc8\x99edinte al PDSR (ulterior, PSD) \xc8\x99i Pre\xc8\x99edinte al Organiza\xc8\x9biei PSD \xe2\x80\x93 Bucure\xc8\x99ti, pozi\xc8\x9bie din care a fost \xc3\xaenlocuit \xc3\xaen februarie 2006._NEWLINE_\xc3\x8en 2004 Partidul Social Democrat  se aliaz\xc4\x83 cu Partidul Umanist din Rom\xc3\xa2nia (ast\xc4\x83zi Partidul Conservator). Dan Ioan Popescu decide s\xc4\x83 devin\xc4\x83 membru al PC, iar \xc3\xaen 2006 este ales Prim-Vicepre\xc8\x99edinte al acestui partid.\n_START_SECTION_\nIni\xc8\x9biative legislative\n_START_PARAGRAPH_\n\xc3\x8en legislatura 2004-2008, \xc3\xaen anul 2006, ini\xc8\x9biaz\xc4\x83 propunerea legislativ\xc4\x83 privind m\xc4\x83suri pentru asigurarea siguran\xc8\x9bei \xc3\xaen aprovizionarea cu gaze naturale. Ulterior, \xc3\xaen anul 2007, propunerea legislativa a fost promulgat\xc4\x83 \xc3\xaen legea 346/2007. Un an mai t\xc3\xa2rziu, a propus sus\xc8\x9binerea \xc3\xaenv\xc4\x83\xc8\x9b\xc4\x83m\xc3\xa2ntului pre\xc8\x99colar, propunere ce s-a concretizat \xc3\xaen legea 223/2008.\n_START_SECTION_\nControverse\n_START_PARAGRAPH_\n\xc3\x8en perioada 2000 - 2004, compania Luxten a ob\xc8\x9binut contracte de milioane de euro de la companiile de stat Electrica, Hidroelectrica \xc8\x99i Distrigaz, companii aflate \xc3\xaen subordinea Ministerului Economiei._NEWLINE_Aceasta \xc3\xaen condi\xc8\x9biile \xc3\xaen care Ministerul Economiei era condus de Dan Ioan Popescu, iar directorul Luxten fusese partener de afaceri cu acesta \xc3\xaen compania Ital Agency SRL._NEWLINE_\xc3\x8en anul 2006, procurorul general Ilie Boto\xc8\x99 a cerut Comisiei de control al averilor din cadrul \xc3\x8eCCJ cercetarea declara\xc8\x9biilor de avere ale lui Dan Ioan Popescu \xc8\x99i ale so\xc8\x9biei sale, la sesizarea Centrului de Resurse Juridice._NEWLINE_Comisia a stabilit atunci c\xc4\x83 so\xc8\x9bii Elena \xc8\x99i Dan Ioan Popescu nu justific\xc4\x83 legalitatea unor bunuri dob\xc3\xa2ndite, \xc3\xaen valoare de 4,6 de milioane de lei._NEWLINE_Ca urmare a acestei concluzii, comisia a decis instituirea sechestrului asigurator pe unele dintre cele 23 de bunuri imobile ob\xc8\x9binute de so\xc8\x9bii Elena \xc8\x99i Dan Ioan Popescu \xc3\xaen perioada decembrie 2000 - decembrie 2004._NEWLINE_\xc3\x8en octombrie 2007, sechestrul a fost ridicat iar dosarul a fost \xc3\xaenchis.'